
Collecting human intelligence in the virtual environment in the context of the COVID-19 pandemic 

Abstract: The COVID-19 pandemic has upset the world and accelerated the process of society's migration to 
the virtual environment, which is also reflected in the growing interest of intelligence services to develop collection 
capabilities specific to this field. In the surface web, the population, as reflected by the number of users, mostly 
migrated towards forums, social media, online games and online dating sites, but a vast amount of the information 
and people of interest can be found in the deep and dark web. Consequently, gathering information from human 
sources in the virtual space requires a holistic approach, integrating traditional HUMINT expertise and gathering 
capabilities with technical know-how. In the following article we aim to emphasize that the measures implemented 
to combat the pandemic will accelerate the process of developing HUMINT online collection capabilities, but should 
not replace intelligence collection from human sources through traditional espionage operations. 

Culegerea de informaţii din surse umane în spațiul virtual în contextul pandemiei de COVID-19 

Rezumat: Pandemia de COVID-19 a răvășit lumea și a accelerat procesul de migraţie a societății spre mediul 
virtual, lucru care se reflectă și în interesul tot mai crescut al serviciilor de informaţii de a dezvolta capacități de 
culegere specifice acestui domeniu. În web-ul vizibil, mediile predilecte de orientare ale populaţiei, reflectate în 
numărul de utilizatori, sunt cele de forumuri, media sociale, jocuri online și site-urile de matrimoniale și întâlniri, 
însă o bună parte din informaţiile și persoanele de interes se regăsesc în web-ul ascuns și cel întunecat. În aceste 
condiții, culegerea de informații din surse umane în spațiul virtual necesită o abordare holistică, care să integreze 
expertiza și capacităţile tradiționale de culegere HUMINT cu expertiza din domeniul tehnic. În articolul de faţă dorim 
să evidenţiem că măsurile implementate pentru combaterea pandemiei vor accelera procesul de dezvoltare a 
capacităţilor de culegere HUMINT online, fără a înlocui însă culegerea din surse umane prin operaţii clasice de 
spionaj. 

Cuvinte-cheie: HUMINT, cyber-HUMINT, HUMINT virtual, social media intelligence, COVID-19, pandemie. 


Introducere 

Pandemia de COVID-19! care a răvășit lumea 
a accelerat exponențial transferul spre mediul 
virtual. Impactul este încă greu de evaluat și 
specialiștii în toate domeniile vieţii sociale 
concură spre ideea că viaţa noastră nu va mai 
reveni niciodată la ceea ce consideram ca normal 
la sfârșitul lui 2019. Chiar dacă în scurt timp s-ar 
găsi un panaceu care să elimine riscul transmiterii 
de boli prin contacte interumane, lucrurile nu se 
vor întoarce niciodată la ceea ce a fost, deoarece 


1 COVID-19: Corona Virus Disease — 2019. 


aceste evoluţii accelerate de această pandemie 
nu sunt în totalitate reversibile. Pe fondul 
pandemiei, în toate domeniile vieții umane s-au 
realizat, într-o măsură mai mare sau mai mică, 
ajustări ale modului de lucru prin tranziţia spre 
mediul virtual. În multe organizaţii s-au dezvoltat 
modele funcţionale eficiente bazate pe pregătirea, 
colaborarea, dialogul și munca de la distanţă. 
Astfel, reîntoarcerea la „normalul” de dinaintea 
pandemiei nu mai este justificată obiectiv, 
indiferent de evoluţiile viitoare. 

Există numeroase polemici legate de 
coronavirus, iar statele lumii au ales să răspundă 

în mod diferit la această pandemie. Dincolo de 
toate controversele, fie că acceptăm sau negăm 
potenţialul letal al acestui virus, efectele sale la 
nivel social și economic sunt de necontestat. 
Măsurile impuse la nivel larg pentru controlul 
răspândirii pandemiei au afectat cel mai puternic 
acele domenii ale vieții sociale bazate pe 
interacțiunea interumană. Serviciile de informaţii 
și activitatea specifică acestora nu sunt imune la 
evoluţiile din societate. Migraţia spre mediul 
virtual favorizează anumite discipline de culegere 
tehnice, cum ar fi CYBERINT?, SIGINT? și altele, 
care se bazează pe exploatarea fluxurilor de date 
electronice. Însă, culegerea de informaţii din 
surse umane (HUMINT — Human Intelligence) se 
află, fără îndoială, într-un moment de răscruce. 

Interesul pentru dezvoltarea de contacte 
interumane în mediul online exista în cadrul 
serviciilor de informaţii încă dinainte de debutul 
pandemiei, iar circumstanţele actuale nu fac 
decât să sporească aceste preocupări. Fără 
îndoială că există avantaje incontestabile asociate 
desfășurării de operații HUMINT în mediul online, 
însă, pentru viitorul previzibil, exploatarea 
surselor umane va rămâne ancorată și în mediul 
fizic, necesitând, cel puțin ocazional, contacte 
directe, față în faţă între protagoniști. 


1. Delimitări conceptuale 

Pentru a putea aborda problema culegerii 
HUMINT în spatiul virtual și impactul pandemiei 
asupra operaţiilor cu surse umane este important 
să clarificăm ce presupun acestea. Astfel, 
dicționarul Oxford definește HUMINT ca fiind 
culegerea conspirată de informaţii prin agenţi sau 
alte persoane.“ La nivelul armatei americane, se 
vehiculează o definiție mai detaliată - HUMINT 
este culegerea de informaţii de către un operator 
pregătit în acest sens de la persoane sau din 
multimedia pentru identificarea elementelor, 
intențiilor, structurii, tăriei, dispunerii, tacticilor, 
echipamentelor și capabilităților (aaversarului).* 
Aceste definiții ne relevă că în centrul activității 
HUMINT este omul, atât în calitate de culegător, 
cât și ca sursă/țintă. Practic, rolul operațiilor 
HUMINT este de a face posibilă desfășurarea în 
siguranţă și condiţii de conspirativitate a relaţiei 
culegător — sursă. 


2 CYBERINT - Cyber Intelligence: cunoaşterea, prevenirea şi 
contracararea vulnerabilităţilor, riscurilor şi amenințărilor la 
adresa securităţii cibernetice (https://www. sri.ro/cyberint). 

3 SIGINT - Signals Intelligence: informaţii obţinute prin 
interceptarea semnalelor de transmisiuni 
(https://Mmww.merriam-webster.com/dictionary/SIGINT). 

4 HUMINT”, Lexico by Oxford English Dictionaries, URL: 
https://MWww.lexico.com/definition/humint, accesat la 
07.05.2020. 

5 #* FM 2-0: Intelligence, Department of the Army, 
Washington, D.C., 23 March 2010, p. 7-1. 


Metodologia de lucru a personalului specializat 
în activități de tip HUMINT pentru identificarea 
unor surse umane care să satisfacă nevoile de 
culegere se concretizează conceptual în ciclul 
recrutării sau ciclul agentului. Așa cum opina 
fostul ofițer CIA, Randy Burkett, acest proces 
sistematic are șase pași, fiind similar, indiferent 
dacă are loc în mediul fizic sau în cel virtual, 
astfel: 

e Identificare: găsirea acelor persoane care 
fac parte din medii unde se vehiculează date care 
să răspundă cerinţelor de culegere formulate de 
către decidenți; 

e Evaluare: determinarea accesului pe care 
persoanele identificate îl au la informaţiile dorite și 
începerea procesului de realizare a profilului 
sursei - motivații de atragere la colaborare, 
vulnerabilități ce pot fi exploatate, fiabilitatea ca 
potenţială sursă ş.a.m.d.; 

e Cultivare: iniţierea și dezvoltarea unei relații 
cu persoana ţintă pentru continuarea procesului 
de evaluare și pentru explorarea disponibilității 
acesteia de a furniza informaţii de interes; 

e Recrutare:  „angajarea” sursei, obținerea 
acordului sursei de a lucra pentru organizaţia pe 
care ofițerul culegător o reprezintă; 

e Exploatare: pregătirea sursei pentru 
desfășurarea de întâlniri în condiții de 
conspirativitate, trasarea de sarcini și obținerea 
de informatii; 

e Predare sau terminare: transferul sursei 
către un alt ofiter de culegere HUMINT sau 
suspendarea relației.® 

Tradițional, personalul HUMINT a pus în 
aplicare ciclul agentului în mediul social — au 
frecventat comunități unde au putut întâlni 
persoane interesante din punct de vedere al 
accesului la informații, s-au documentat și s-au 
apropiat de aceste ţinte, au iniţiat și dezvoltat o 
relație personală în vederea recrutării, după care, 
odată cu formalizarea relaţiei, au trecut la 
exploatarea sistematică a sursei până când 
aceasta şi-a pierdut utilitatea sau relaţia a fost 
încheiată din alte motive. Evident că, în funcţie de 
situaţia concretă, procesul este nuanţat la 
specificul cazului. În cazul HUMINT-ului virtual, în 
locul locaţiilor tradiţionale — recepții, evenimente 
sociale, restaurante, conferinţe, vizite cu familia, 
vacanțe ş.a.m.d., procesul are loc, cel puţin 
parţial în mediul online, adică de la distanţă. Chiar 
dacă o legătură interpersonală este iniţiată în 
mediul virtual, dacă situaţia o permite, este posibil 
ca serviciul de informaţii să dorească, măcar 
ocazional, realizarea unor contacte față în faţă, 


6€ Randy Burkett, “Rethinking an Old Approach. An 
Alternative Framework for Agent Recruitment: From MICE to 
RASCLS” în Studies in Intelligence, Volume 57, Issue 1, 
March 2013, p. 13. 

între reprezentanții săi și sursă. 

Pentru scopul acestui articol, spaţiul virtual 
este sinonim cu Internetul, care este o reţea de 
rețele ce conectează sisteme informatice / 
calculatoare și permite oamenilor să 
împărtășească informaţii și să comunice unii cu 
alţii.” Un subsistem al Internetului este World 
Wide Web sau web-ul, cum i se spune pe scurt, 
acesta fiind format din paginile de internet pe care 
un utilizator le poate accesa cu ajutorul unui 
browser/program de navigare (virtuală).£ 

Web-ul este foarte important în activitatea de 
HUMINT virtual, deoarece poate fundamenta 
întreg ciclul agentului, furnizând ofițerului de 
informaţii sprijin pentru identificarea potenţialelor 
surse, obținerea de date de cunoaștere despre 
acestea, selectarea persoanei ţinte, iniţierea unei 
legături virtuale și dezvoltarea relaţiei, iar ulterior 
recrutarea, exploatarea și eventual terminarea 
relației. Web-ul are o structură stratificată și este 
adesea asemuit plastic unui aisberg. Partea de 
deasupra apei, web-ul vizibil, superiicial sau 
surface web este constituită din acele pagini care 
sunt indexate și accesibile tuturor utilizatorilor 
care au o conexiune la Internet. În web-ul vizibil, 
găsim practic tot ceea ce poate fi accesat dintr-un 
motor de căutare, inclusiv reţelele de media 
sociale, precum Facebook, Twitter, Linkedin, 
Instagram și altele. Această parte a web-ului este 
estimată la doar aproximativ 4% din totalul de 
materiale din World Wide Web, astfel încât putem 
observa că 96% rămâne practic ascuns privirii / 
accesului utilizatorului comun. 

Sub suprafaţă, se găsește web-ul ascuns sau 
deep web, care conţine un adevărat labirint de 
informaţii neindexate (nu pot fi găsite cu un motor 
de căutare), cum ar fi materiale academice, 
documente guvernamentale, date bancare, de 
afaceri, diferite baze de date și inclusiv date 
personale — dosare medicale, evidențe școlare, 
de finanţe publice, fișe de personal, abonamente 
la diferite servicii ş.a.m.d. Pentru accesarea web- 
ului ascuns sunt necesare, de regulă, anumite 
credenţiale și/sau un link direct. 

În adâncul web-ului ascuns, se mai găsește un 
strat, care reprezintă aproximativ 6% din World 
Wide Web, cunoscut ca și dark web sau web-ul 
întunecat. Acesta conţine informaţii cu privire la 
activităţi ilegale — crimă organizată, pornografie 


T „Internet”, Cambridge Dictionary, URL: 
https://dictionary.cambridge.org/dictionary/english/internet, 
accesat la 06.05.2020. 

8 www”, TechTerms — The Computer Dictionary, URL: 
https://techterms.com/definition/www, accesat la 07.05.2020. 
% Rob Swenson, “Dark Web’ of cybercrime carries risks for 
businesses”, 15 February 2017, URL: 
https://eu.argusleader.com/story/news/business- 
journal/2017/02/14/dark-web-cybercrime-carries-risks- 
businesses/97914328, accesat la 08.05.2020. 


infantilă, trafic de droguri, hacking, terorism, dar și 
pentru organizarea unor forme de rezistență 
politică pentru ţările cu un regim dictatorial 
represiv. Putem observa cu ușurință că acest 
domeniu poate constitui un interes major nu 
numai pentru lumea criminală, dar și pentru 
serviciile de informaţii. Accesarea dark web-ului 
necesită utilizarea unui browser dedicat, Tor și se 
bazează pe anonimizarea utilizatorilor. În aceeași 
direcție, toate tranzacţiile realizate în web-ul 
întunecat se fac exclusiv prin utilizarea cripto- 
monedelor, care nu pot fi urmărite.19 

La ora actuală, desfășurarea de operaţii 
HUMINT în mediul virtual este o necesitate, 
deoarece o multitudine de ţinte care anterior 
puteau fi abordate în mediul fizic sunt acum 
prezente online și sunt implicate în diferite 
activități anti-securitate naţională, precum crimă 
organizată, terorism, propagandă ostilă, 
infracţionalitate informatică etc. 


2. Necesitatea dezvoltării culegerii de 
informaţii din surse umane în spaţiul virtual 

Dezvoltarea tehnologiei și accesul tot mai larg 
și mai ieftin la mijloacele electronice asociate 
comunicării online, permit Internetului să evolueze 
și să se răspândească într-un ritm susținut. Astfel, 
societatea se îndreaptă tot mai mult spre lumea 
virtuală pentru a dezvolta relaţii personale sau de 
afaceri, pentru a juca jocuri, menţine legătura la 
distanță, găsi o audienţă ţintă pentru diverse 
produse, servicii, idei, pentru a crea și mobiliza 
comunități ş.a.m.d. Conform datelor disponibile la 
nivelul lunii aprilie 2020, aproximativ 4.6 miliarde 
de oameni erau utilizatori activi de Internet, 
reprezentând 59% din populația globală, 
comparativ cu doar 35% la nivelul lui 2013.11 

După cum precizam anterior, în cadrul 
Internetului, World Wide Web-ul este principala 
destinație a potenţialelor surse. Dacă pentru web- 
ul vizibil lucrurile sunt relativ ușor accesibile, nu 
trebuie să uităm că o cantitate mult mai mare de 
informaţii este vehiculată în web-ul ascuns. Mai 
mult, specificul utilizatorilor și al activităţilor 
desfășurate pe platforma asigurată de web-ul 
întunecat ne dau motive să credem că acest 
domeniu poate constitui un interes major nu 
numai pentru lumea criminală, dar și pentru 
serviciile de informatii. +° 

Preocuparea serviciilor de informaţii pentru 


10 Bianca Prangate, „Toate lucrurile terifiante pe care nu le 
știai despre Dark Web”, PlayTech, 7 octombrie 2018, URL: 
https://playtech.ro/2018/toate-lucrurile-terifiante-pe-care-nu- 
le-stiai-despre-dark-web, accesat la 11.05.2020. 

1t ***, “Global digital population as of April 2020”, Statista, 
URL: https://www. statista.com/statistics/617136/digital- 
population-worldwide, accesat la 07.05.2020. 

12 Sorin Topor, Terorismul cibernetic, Editura Top Form, 
București, 2019, pp. 32-43. 

spațiul virtual, inclusiv pentru cel ascuns este 
relevată și de ancheta lui Yasha Levine, jurnalist 
american de origine rusă. Levine a susţinut în 
mod repetat că guvernul american a finanţat 
dezvoltarea programelor de accesare a web-ului 
întunecat, iar anonimizarea utilizatorilor este de 
fapt coruptă și le oferă acestora un fals sentiment 
de  siguranță.!* Migraţia  potenţialelor surse 
HUMINT spre web-ul întunecat s-a acutizat după 
dezvăluirile lui Edward Snowden (2013) legate de 
amploarea programelor de supraveghere tehnică 
a spaţiului virtual de către agenţiile de stat 
americane. 

Puterea online-ului poate fi o forță de nestăvilit. 
Să nu uităm, spre exemplu, de Primăvara Arabă, 
care a zguduit la începutul deceniului trecut 
regimurile autocrate din Orientul Mijlociu și Nordul 
Africii și rolul central pe care l-a jucat mediul 
virtual în mobilizarea maselor, în special în 
contextul absenței unui aparat de presă tradițional 
liber sau a unei societăţi civile mature care să 
contrabalanseze controlul dictatorial. + 

Primăvara Arabă a reprezentat un efort al 
populaţiei de a se îndepărta de cultura supunerii 
oarbe și a toleranţei mute față de abuzurile puterii 
centrale și constituie un studiu de caz care 
exemplifică modul în care media sociale pot fi 
folosite pentru a exercita presiune, de jos în sus, 
pentru schimbarea politică. Nu putem atribui 
mediului virtual întreaga responsabilitate pentru 
un eveniment de magnitudinea Primăverii Arabe. 
Mișcările sociale au izvorât pe un fond de 
nemulțumiri, de inechitate socială, abuzuri și 
neajunsuri la care a fost supusă populaţia. Mediul 
virtual a constituit o platformă de dialog social și a 
acţionat ca un catalizator puternic, care a facilitat 
organizarea protestelor și răspândirea mesajelor 
reformatoare spre alte comunităţi, dincolo de 
graniţele fizice strict controlate. 1 

HUMINT-ul virtual este o opţiune tentantă și 
necesară pentru serviciile de informaţii și datorită 
faptului că oferă acces pe spații interzise sau greu 
penetrabile prin operaţii clasice de spionaj. La fel 
cum utilizarea dronelor a extins zona de operaţii 


13 Yasha Levine, Surveillance Valley: The Secret Military 
History of the internet, Icon Books, 2019; Peter Farquhar, 
“An FOI request has revealed 'anonymous' browser Tor is 
funded by US government agencies”, în Business Insider 
Australia, 2 March 2018, URL: 
https:/Awww.businessinsider.com.au/claims-tor-funded-by-us- 
government-agencies-2018-3, accesat la 04.05.2020. 

14 Habibul Haque Khondker, “Role of the New Media in the 
Arab Spring”, în Globalizations, Volume 8, Issue 5, Taylor & 
Francis Inc., 2011, p. 675. 

15 Sorin Topor, O scurtă istorie a terorismului — comentată și 
interpretată, Editura Universităţii Naţionale de Apărare „Carol 
|; București, 2013, pp. 79-87; Christos A. 
Frangonikolopoulos, loannis Chapsos, “Explaining the Role 
and the Impact of the Social Media in the Arab Spring”, în 
Global Media Journal: Mediterranean Edition, Volume 7, 
Issue 2, 2012. 


prin extinderea capacității de culegere de 
informații și de lovire de la distanță, la fel și 
HUMINT-ul virtual le oferă ofițerilor de informații 
posibilitatea de a interacționa cu surse umane în 
absența capacității de prezenţă fizică în 
proximitatea acestora. 

Totodată, operaţiile HUMINT clasice, care 
presupun dezvoltarea și recrutarea de surse 
umane și exploatarea acestora pentru atingerea 
obiectivelor operaționale, presupun expunerea 
personalului propriu pe spaţii ostile sau cel puţin 
împotriva unor organizaţii de contrainformaţii 
ostile. Serviciile de informaţii recurg adesea la 
utilizarea acoperirii oficiale pentru limitarea unor 
dintre aceste riscuri, însă acest lucru nu este 
întotdeauna posibil. Chiar dacă ofițerul HUMINT 
are imunitate diplomatică, operaţiile HUMINT 
tradiționale au o doză reziduală de risc, care 
trebuie cunoscută, asumată, actualizată și 
contrabalansată permanent cu beneficiile 
generate. t° 

Mentinerea acoperirii este dificilă chiar și în 
condiții normale, dar în contextul pandemiei și a 
măsurilor de carantinare și izolare socială devine 
practic imposibilă. „Viaţa” culegătorilor HUMINT 
era oricum complicată de implementarea tot mai 
largă a sistemelor de supraveghere video, inclusiv 
augmentate cu programe de recunoaștere facială, 
astfel încât nevoia de diversificare a metodelor de 
lucru era deja impusă, chiar și în absenţa 
pandemiei.!! Utilizarea tehnicilor HUMINT în 
mediul virtual permite eliminarea riscurilor 
asociate operaţiilor de culegere tradiționale şi 
scade costurile financiare și materiale asociate 
desfăşurării activității în teren. 

Migrația oamenilor spre mediul virtual era un 
fenomen în plină desfăşurare în momentul în care 
pandemia asociată virusului SARS-Cov-218 și-a 
manifestat efectele, bulversând societatea umană 
la nivel global. Deși pandemia a generat efecte 
tragice pentru mulți oameni din întreaga lume 
care și-au pierdut veniturile sau locurile de 
muncă, iar unii chiar viața, COVID-19 a produs 
probleme majore și pentru activitatea serviciilor 
de informații, în special pentru operaţiile HUMINT. 

În contextul pandemiei, oamenii au devenit și 
mai atașați de dispozitivele (telefoane, computere 
şi altele) care le permit accesul și interacțiunea cu 


15 Dori Koren, "Virtual HUMINT: Conducting Human 
Intelligence Operations in the Virtual Environment”, Naval 
Postgraduate School, Monterey, California, September 2015, 
pp. 88-89. 

17 John Walcott, “Spies Working From Home: How 
Coronavirus Is Impacting U.S. Intelligence Networks Across 
the World”, în Time Magazine, 19 March 2020, URL: 
https://time.com/5806522/coronavirus-intelligence-networks, 
accesat la 06.05.2020. 

18 SARS-Cov-2: Severe Acute Respiratory Syndrome 
Corona Virus 2. 

spațiul virtual. Mai mult, măsurile impuse pentru 
controlul răspândirii  COVID-19, în speță 
închiderea  locaţiilor publice, suspendarea 
deplasărilor, izolarea şi distanțarea socială, au 
făcut ca, practic peste noapte, locaţiile și 
metodele tradiționale de relaţionare interumană 
să fie profund afectate. Munca, educația, 
divertismentul, socializarea, inițierea și 
dezvoltarea relaţiilor de afaceri sau romantice, 
toate sunt în prezent augmentate, dacă nu chiar 
înlocuite, prin echivalente virtuale. 

Răspândirea cvasi-universală a Internetului și 
dezvoltarea posibilităților de comunicare virtuală 
duce inerent la limitarea interacțiunilor 
interpersonale și, pe cale de consecință, reduce 
oportunitățile de executare a unor operații 
HUMINT clasice. Dacă țintele nu mai sunt 
disponibile în spatiul fizic, devine mult mai dificil 
să identifici, cunoşti și abordezi o potenţială sursă 
umană într-o cafenea, la un muzeu, la o 
conferință, la un eveniment artistic sau sportiv 
ş.a.m.d. Mobilitatea din spatiul fizic a fost înlocuită 
cu cea din spatiul virtual. Prin urmare, dezvoltarea 
mediului virtual nu echivalează doar cu 
dezvoltarea tehnologică sau oportunitățile 
inovative, ci generează și o evoluție inevitabilă a 
operaţiilor HUMINT. 


3. „Locaţii” virtuale pentru desfășurarea de 
operații HUMINT 

„Locaţiile” virtuale vizate de serviciile de 
informaţii au oglindit, practic, tendințele de 
migraţie din spaţiul fizic spre mediul virtual a 
potenţialelor ţinte. Culegătorii HUMINT, „vânătorii” 
de oameni au urmărit potenţialele surse, „prada” 
spre acele locuri unde persoanele de interes 
puteau fi abordate, putea fi inițiată și dezvoltată o 
relaţie și ulterior culese roadele legăturii. 

Din perspectivă evolutivă, culegerea HUMINT 
în spaţiul virtual a prins contur după anul 2000, 
prin infiltrarea ofiţerilor de informaţii pe diferite 
forumuri sub identități false. Ulterior, odată cu 
dezvoltarea Internetului și apariția a tot mai multor 
oportunităţi de relaţionare online, s-a constatat 
necesitatea fundamentării acestor identități prin 
crearea unor profiluri tot mai complexe, care să 
imite realitatea și să rezoneze cu membrii ţintă ai 
comunităţii virtuale. Pe cale de consecinţă, s-au 
dezvoltat şi capacitățile de analiză și 
contrainformaţii necesare pentru procesarea 
datelor vehiculate și pentru verificarea veracității 
profilurilor virtuale.!? 

În prezent, există cel puţin trei domenii ale 
spațiului virtual dedicate aproape exclusiv 


19 Antonio Teti, “From HUMINT to Virtual HUMINT”, în Cyber 
Defense Magazine, 7 February 2019, URL: 
https://www.cyberdefensemagazine.com/from-humint-to- 
virtual-humint, accesat la 07.05.2020. 


relaționării interumane mediată de sisteme 
informatice și care, astfel, constituie puncte de 
interes pentru dezvoltarea de operaţii HUMINT. 
Când ne gândim la relaţii interpersonale în mediul 
virtual, probabil primul impuls ne duce cu gânaul 
la media sociale. Facebook, Twitter, Youtube, 
TikTok sunt câteva dintre cele mai cunoscute 
aplicaţii și rețele de socializare care au devenit 
parte integrantă din viaţa de zi cu zi a multora 
dintre noi. 

Rețelele de socializare sunt servicii bazate pe 
infrastructura  Web-ului (vizibil) care permit 
utilizatorilor să: 

e construiască un profil public sau semi-public 
în cadrul unui sistem delimitat; 

e întrețină o listă de utilizatori ai aceluiași 
serviciu cu care menţin o conexiune; 

e vizualizeze şi parcurgă lista proprie de 
conexiuni și cele realizate de alţi utilizatori 
din sistem.29 

Natura şi nomenclatura conexiunilor şi 
drepturile asociate utilizatorilor pot varia de la o 
rețea de socializare la alta. Conform datelor 
statistice disponibile, media sociale au 
transformat profund viața socială, iar 
popularitatea lor continuă să crească. În 2019, se 
estimează că, la nivel mondial, 2,95 miliarde de 
persoane aveau conturi active pe rețele de 
socializare și se anticipează că acest număr va 
ajunge la aproximativ 3,43 miliarde până în 
2023.% Diferitele rețele de socializare se bucură 
de un mai mare sau mai mic succes în diferite 
bazine demografice, însă, la nivel global, la 
începutul acestui an, utilizatorii petreceau în 
medie 2 ore și 24 de minute zilnic cumulate pe 
opt dintre cele mai populare aplicaţii de media 
sociale și mesagerie.?? În condiţiile pandemiei, nu 
putem decât să estimăm că numărul de utilizatori 
și timpul alocat de către aceștia socializării 
virtuale a crescut și mai mult. 

De o popularitate extrem de ridicată în spațiul 
virtual se bucură și comunitatea de jocuri online. 
Persoanele care utilizează platformele de jocuri 
online nu (mai) sunt acea comunitate de 
inadaptaţi social, cum sunt uneori prezentaţi în 
media audio-video. Conform estimărilor, 
comunitatea de jucători online ajunsese la 


20 Danah M. Boyd, Nicole B. Ellison, “Social Network Sites: 
Definition, History, and Scholarship”, în Journal of Computer- 
Mediated Communication, Volume 13, Issue 1, Octomber 
2007, pp. 210-211. 

21 Jessica Clement, “Number of global social network users 
2010-2023”, Statista, 1 April 2020, URL: 
https://www. statista.com/statistics/278414/number-of- 
worldwide-social-network-users, accesat la 03.05.2020. 

22 Dave Chaffey, “Global social media research summary 
2020”, Smart Insights, 17 April 2020, URL: 
https://www.smartinsights.com/social-media- 
marketing/social-media-strategy/new-global-social-media- 
research, accesat la 05.05.2020. 

aproximativ 2,47 miliarde de utilizatori până la 
sfârșitul anului 2019, iar în baza unei rate de 
creștere medii de 5.9% pe an, acest număr va 
ajunge în 2020 la 2,6 miliarde de jucători. Piaţa 
jocurilor din mediul virtual este estimată pentru 
anul 2020 la 165 de miliarde de dolari americani. 
La nivelul anului 2019, utilizatorii alocau în medie 
7,11 ore pe săptămână pentru jocuri online.2 

Atenţia noastră se îndreaptă îndeosebi asupra 
jocurilor de tip multi-utilizator, cunoscute sub 
acronimele MMO, MMOG, MMORPG?, deoarece 
au cel mai ridicat grad de inter-relaţionare 
personală virtuală. Un MMO este un joc online 
care are loc într-un mediu persistent / lume 
imaginară bine definită, cu mii sau chiar milioane 
de jucători care își dezvoltă personajele virtuale 
într-un mediu de joc. Lumea virtuală în care se 
desfășoară jocul nu este niciodată statică. Chiar 
dacă jucătorul se deconectează, evenimente se 
petrec în întreaga lume și pot afecta jucătorul 
atunci când se autentifică din nou în aplicaţie.% 
Caracterele virtuale din MMOs comunică, 
interacționează, colaborează, tranzacţionează, 
dezvoltă relaţii în cadrul jocului, acestea putând fi 
exploatate și în lumea reală. 

Imersiunea în lumea virtuală și dezvoltarea 
unui personaj care evoluează interdependent de 
alții poate crea dependenţă, acest lucru fiind 
documentat în numeroase lucrări și studii de 
specialitate.” Este dificil să realizăm o evaluare 
precisă a numărului de utilizatori unici din 
comunitatea de aplicații multi-jucător, însă, 
conform raportărilor disponibile, una dintre cele 
mai populare MMO, World of Warcraft, atinsese 
în vârful său de popularitate 12 milioane de 
conturi unice plătite.2' 


23 ***, “Number of Gamers Worldwide 2020: Demographics, 
Statistics, and Predictions”, Finances Online, URL: 
https://financesonline.com/number-of-gamers-worldwide, 
accesat la 07.05.2020. 

24 MMO / MMOG / MMORPG - Massively Multiplayer Online 
(Role Playing) Game. 

25 ***, “Massively Multiplayer Online Role-Playing Game 
(MMORPG)”,  Techopedia, 26 January 2017, URL: 
https:/Mwww.techopedia.com/definition/1919/massively- 
multiplayer-online-role-playing-game-mmorpg, accesat la 
02.05.2020. 

26 Chih-Hung Ko et al, “Brain activities associated with 
gaming urge of online gaming addiction”, în Journal of 
Psychiatric Research, Volume 43, Issue 7, April 2009, pp. 
739-747; Mehwash Mehroof, Mark D. Griffiths, “Online 
Gaming Addiction: The Role of Sensation Seeking, Self- 
Control, Neuroticism, Aggression, State Anxiety, and Trait 
Anxiety”, în Cyberpsychology, Behavior, and Social 
Networking, Volume 13, Issue 3, 17 June 2010, pp. 313-316; 
Daria J. Kuss et al., “Online Gaming Addiction? Motives 
Predict Addictive Play Behavior in Massively Multiplayer 
Online Role-Playing Games”, în Cyberpsychology, Behavior, 
and Social Networking, Volume 15, Issue 9, 13 September 
2012, pp. 480-485. 

27 ***, “WoW subscription numbers 2015-2023”, Statista, 2 
December 2016, URL: 


Un alt domeniu ofertant pentru desfăşurarea 
de operații HUMINT virtuale este cel al site-urilor 
de matrimoniale și întâlniri sau online dating, 
cum este cunoscut la nivel global. Dacă la 
începuturile sale acest domeniu a purtat o 
oarecare stigmă și a limitat numărul și profilul 
utilizatorilor, în prezent lucrurile s-au schimbat 
radical. Popularitatea și specificul acestor aplicaţii 
și profilul utilizatorilor depinde de normele 
culturale din arealul de provenienţă al clienţilor. 
Vârsta, sexul, orientarea religioasă, situaţia 
materială, nivelul educaţiei, preocupările, 
obiectivul urmărit (relaţii de durată sau 
ocazionale) și o mulţime de alţi factori sunt utilizaţi 
în cadrul unor algoritmi matematici din ce în ce 
mai complecși pentru realizarea unei potriviri cât 
mai precise între utilizatori. 

Conform estimărilor recente, cel puţin la nivelul 
Statelor occidentale, precum SUA, majoritatea 
cuplurilor se întâlnesc la ora actuală online, după 
care relația se concretizează prin întâlnirea în 
spațiul fizic.2 Aceasta nu înseamnă că întâlnirile 
online sunt mai puţin populare în alte zone ale 
lumii. Spre exemplu, în China mai bine de 
jumătate dintre persoanele singure utilizează 
aplicaţii dezvoltate în acest sens, în timp ce la 
nivel global procentul depășește 40%.2 

Tot mai multe persoane singure (sau nu) se 
îndreaptă spre Internet pentru a-și găsi perechea, 
iar în contextul pandemiei cauzate de coronavirus 
este de așteptat ca site-urile de profil să-și 
găsească tot mai mulţi utilizatori dornici să 
realizeze o selecție a potenţialelor contacte 
înainte de a duce lucrurile în cadrul unei întâlniri 
faţă în față. Profilul unei persoane ţintă și datele 
puse la dispoziție de bunăvoie pentru întocmirea 
profilului pot constitui o mină de aur pentru ofiţerii 
HUMINT care urmăresc atragerea sa la 
colaborare. 

Mai sus am prezentat doar câteva dintre 
locaţiile cele mai pretabile pentru desfășurarea de 
operații HUMINT, însă, după cum putem observa, 
toate acestea sunt asociate web-ului vizibil. Însă, 
având în vedere cantitatea și caracterul 
informaţiilor vehiculate în web-ul ascuns și 
specificul utilizatorilor, în special al celor din web- 
ul întunecat, este de așteptat ca serviciile de 
informaţii să aloce o atenţie deosebită și acestui 


https://www. statista.com/statistics/276601/number-of-world- 
of-warcraft-subscribers-by-quarter, accesat la 03.05.2020. 

28 Alex Shashkevich, “Meeting online has become the most 
popular way U.S. couples connect, Stanford sociologist 
finds”, în Stanford News, 21 August 2019, URL: 
https://news.stanford.edu/2019/08/21/online-dating-popular- 
way-u-s-couples-meet, accesat la 06.05.2020. 

29 Erik Winther Paisley, “What to Know about the Online 
Dating Landscape in 2018”, Global Web Index, 16 Octomber 
2018, URL: https://blog.globalwebindex.com/trends/online- 
dating, accesat la 03.05.2020. 


7 


Colocviu strategic nr. 5/2020 


domeniu. Dat fiind caracterul său ascuns, datele 
disponibile nu sunt la fel de ușor accesibile, însă, 
prin specificul său, web-ul ascuns oferă un mediu 
bogat în ţinte. Așadar, operaţiile HUMINT virtuale 
sunt mai mult decât o opțiune și mai degrabă o 
necesitate. 


4. Perspective de evoluție ale HUMINT-ului 
virtual pe termen scurt și mediu 

Pentru viitorul apropiat, este posibil să nu 
asistăm la evoluții majore în comunitatea 
serviciilor de informatii și, implicit, pe linia 
operațiilor HUMINT, acest fapt datorându-se unei 
serii de factori. În primă instanţă, pe termen scurt, 
serviciile de informaţii se vor axa pe susținerea 
efortului de răspuns la criză și vor implementa 
măsuri de control a daunelor, inclusiv a celor 
de imagine. Spre exemplu, pentru combaterea 
coronavirusului, Israelul și-a mobilizat 
capabilitățile HUMINT externe pentru identificarea 
de surse de aprovizionare și obținerea de 
materiale medicale, cum ar fi testele de 
diagnosticare.% În prezent, putem doar să 
speculăm pe marginea rolului pe care serviciile de 
informații și totodată operaţiile cu surse umane, le 
vor juca în competiția pentru găsirea unui 
tratament sigur. 

Dincolo de senzorii de culegere activaţi, la ora 
actuală, comunitatea de informaţii joacă un rol 
important în criza COVID-19 și prin mobilizarea 
capacităţilor analitice de care dispune. Volumul 
de date vehiculate, în special pe surse deschise, 
este fără precedent, iar decidenţii au nevoie de 
informaţii prelucrate care să îi ajute să înțeleagă 
situația, să tragă concluzii și să ia deciziile 
potrivite. Acest lucru va continua și după 
trecerea vârfului pandemiei, deoarece efectele 
generate se vor întinde pe o perioadă de mai 
mulți ani. 

Controlul daunelor se referă la activitatea și 
imaginea serviciilor de informații în fața 
beneficiarilor și a opiniei publice. În toate crizele 
majore, există tendinţa de a atribui vinovăția cuiva 
și, inevitabil, ochii se vor îndrepta și spre 
comunitatea de informații, deoarece rolul acesteia 
este de a culege și pune la dispoziţia decidenţilor 
informaţii care să prevină surprinderea strategică. 
Dacă în situaţii precum atacul japonez de la Pearl 


30 Dov Lieber, “Israel Turns to Its Spy Agencies to Combat 
Coronavirus”, în The Wall Street Journal, 20 March 2020, 
URL: https://Wwww.wsj.com/articles/israel-turns-to-its-spy- 
agencies-to-combat-coronavirus-11584735025, accesat la 
07.05.2020. 

31 Carol Rollie Flynn, “What Role Does the Intelligence 
Community Play in a Pandemic?”, Foreign Policy Research 
Instiute, 28 April 2020, URL: 
https:/Awww.fpri.org/article/2020/04/what-role-does-the- 
intelligence-community-play-in-a-pandemic, accesat la 
02.05.2020. 


Harbor sau atentatele Al-Qaida din 11 septembrie 
2001, rolul și culpa serviciilor de informații sunt 
oarecum clare, în cazul unei pandemii cu impact 
global, lucrurile nu sunt la fel de simple. 

Totodată, serviciile de informaţii sunt structuri 
de stat birocratice, construite pe un model 
ierarhic, cu tradiții și reguli de lucru 
împământenite în timp. Reformarea activității 
presupune, dincolo de anumite schimbări 
organizaționale, care vor surveni fără îndoială în 
primă fază, o adaptare a pregătirii, o schimbare a 
percepției, a culturii organizaționale, lucruri care 
necesită timp, viziune şi implicare pe toate 
palierele. 

Dacă doresc să rămână relevante, conectate și 
competitive în condiţiile actuale ale mediului 
operaţional, serviciile de informaţii trebuie să 
manifeste o preocupare imediată și continuă 
pentru dezvoltarea capacităţilor de culegere 
HUMINT în mediul virtual. Pe termen scurt şi 
mediu, este puţin probabil ca serviciile de 
informaţii să beneficieze de o sporire a alocărilor 
bugetare pentru dezvoltarea acestor capacități. 
Majoritatea eforturilor se vor îndrepta pentru 
acoperirea costurilor medicale, sociale şi 
economice asociate crizei. În consecință, 
institutiile securitare vor fi nevoite mai degrabă să 
regândească alocarea resurselor disponibile 
prin prioritizarea anumitor proiecte, iar 
dezvoltarea HUMINT-ului în mediul virtual ar 
trebui cu siguranță să se afle pe lista de priorități. 

Continuarea dezvoltării operaţiilor HUMINT în 
spațiul virtual necesită o abordare holistică, prin 
care să se asigure integrarea expertizei și 
capacităților tradiționale de culegere din surse 
umane cu expertiza din domeniul tehnic — 
comunicații, informatică, inteligență artificială, 
matematici superioare, statistică și probabilități 
ş.a.m.d. Pentru a fi eficientă, culegerea HUMINT 
în spațiul virtual trebuie augmentată cu sprijin 
tehnic și programe informatice dedicate. 
Potenţialul unor astfel de aplicaţii informatice a 
fost relevat de scandalul Cambridge Analytica, 
care a dovedit importanţa și utilitatea datelor 
asociate utilizatorilor de media sociale.*2 

Nu cunoaștem soluţiile informatice 
implementate de către serviciile de informaţii, însă 
în mediul privat există o multitudine de companii 
care au dezvoltat programe informatice cu 
potenţial de a fi asociate HUMINT-ului virtual sau 
chiar sunt dedicate serviciilor de informaţii sau 
polițienești. Spre exemplu, firma italiană iPS oferă 
o platformă dedicată instituţiilor guvernamentale 
pentru exploatarea datelor disponibile online, 


32 Laura Ştefănuţ, „Scandalul Cambridge Analytica explicat”, 
Digi24, 26 martie 2018, URL: 
https:/Awmww.digi24.ro/opinii/scandalul-cambridge-analytica- 
explicat-901991, accesat la 06.05.2020. 

inclusiv în web-ul ascuns și cel întunecat. Soluţia 
iPS include și un modul de management al 
avatarurilor**, utilizate pentru accesarea web-ului. 
Oferta iPS este una completă în sensul în care, 
dincolo de programele informatice propriu-zise, se 
asigură și instalare, mentenanţă și pregătirea 
utilizatorilor. 34 

Soluţii similare au fost dezvoltate și de alte 
firme IT din domeniul securității cibernetice și au 
fost implementate cu succes de către diverse 
state. Israelul, de pildă, a investit masiv pentru 
dezvoltarea capacităţilor de penetrare a web-ului 
ascuns. Sunt utilizate în mod extensiv avatarurile 
pentru depistarea precoce a atacurilor hackerilor 
încă din faza de planificare sau a acţiunilor de 
prozelitism islamic și promovare a terorismului.“ 
Spre exemplu, în decembrie 2013, prin utilizarea 
unor tehnici (neprecizate) de HUMINT virtual, 
angajaţii firmei SenseCy, contractaţi de guvernul 
de la Tel Aviv, au depistat un atac planificat de 
gruparea tunisiană de hackeri AnonGhost și au 
obținut programul malware pe care aceștia 
intenționau să-l utilizeze înainte de declanșarea 
atacului. Acest lucru a permis securizarea 
rețelelor informatice israeliene.*% 

Având în vedere magnitudinea migraţiei spre 
mediul virtual și omniprezenţa dispozitivelor 
inteligente utilizate în mod curent, operaţiile 
HUMINT vor fi tot mai dependente de sprijinul 
tehnic de specialitate. Expertiza tehnică poate fi 
necesară în diferite etape ale operaţiei, începând 
chiar de la identificarea persoanelor de interes. 
Din această perspectivă, un aspect important și 
puternic controversat al activităţii serviciilor de 
informaţii în mediului virtual contemporan îl 
reprezintă culegerea de metadate. Această 
practică este specifică companiilor private, dar 
este practicată în egală măsură și de anumite 
servicii guvernamentale. Chiar dacă scopul final 
diferă, ambele părți urmăresc să realizeze un 
profil cât mai precis al țintei — firmele civile pentru 
a-i transmite reclame personalizate sau pentru a-i 
anticipa comportamentul (vezi Cambridge 
Analytica), iar serviciile de informaţii pentru a-l 
aborda, pentru a preveni atacuri teroriste sau alte 
acţiuni ce ţin de specificul activității. 


33 Avatar este utilizat în sensul de caracter / personalitate / 
identitate virtuală asumată de utilizator (în situația de față 
ofițer de informaţii) pentru a accesa şi interacţiona în mediul 
online în cadrul anumitor comunităţi. 

34 +, “Open Source Intelligence Web, Deep and Dark Web, 
Forum and Social Media Intelligence to Identify Key 
Information and Targets”, iPS, Roma, URL: https://www.ips- 
intelligence.com/en/open-source-intelligence, accesat la 
02.05.2020. 

35 Antonio Teti, op. cit., 7 February 2019. 

35 Matthew Kalman, “Israel makes headway in cyber 
security”, în Financial Times, 20 May 2014, URL: 
https://www.ft.com/content/7f4e5d56-df64-11e3-a4cf- 
00144feabdc0, accesat la 06.05.2020. 


Un aspect conex și cel puțin la fel de 
controversat îl reprezintă legalitatea operațiilor 
desfășurate în mediul virtual. În operaţiile 
HUMINT, legalitatea este bi-dimensională. Pe de 
o parte, ţinta operaţiei trebuie să fie legitimă, iar 
de cealaltă parte, activitățile întreprinse împotriva 
acestei ținte sunt legale - conforme cu legislația 
naţională și procedurile operaţionale aprobate. 
Pentru serviciile de informaţii, din punct de vedere 
juridic, anumite acţiuni de culegere, indiferent că 
au loc în mediul fizic sau în cel virtual, necesită 
obținerea unui mandat dacă se acţionează 
împotriva unor ţinte domestice / de pe teritoriul 
naţional. Problema în mediul online este că 
granițele nu sunt la fel de bine definite, ceea ce 
îngreunează atribuirea jurisdicției. Este probabil 
ca și pentru viitorul previzibil culegerea de 
informaţii în mediul virtual, fie prin mijloace 
tehnice sau HUMINT, să fie însoțită de 
controverse. 

De altfel, unii autori susțin că în societăţile 
democratice, caracterizate prin separarea 
puterilor în stat, puterea legislativă și controlul 
civil asupra activităţii serviciilor este superficial. În 
lipsa unui șoc — scandal care să ducă la o 
acoperire mediatică masivă - rapoartele 
prezentate de serviciile de informaţii în faţa 
comisiile de resort din forurile legislative, 
Parlament, Congres sau altele, sunt o simplă 
formalitate și sunt acceptate ca atare fără a fi 
chestionate, ceea ce dă loc abuzurilor. 37 

Legalitatea activităţii este unul dintre pilonii 
centrali ai activităţii serviciilor de informaţii. Din 
acest motiv, considerăm că legislaţia naţională și 
internaţională trebuie să se dezvolte pentru a 
reflecta evoluţiile din mediul virtual. Legislaţia nu 
trebuie să fie direcționată doar spre îngrădirea 
activităţii serviciilor și prevenirea abuzurilor, ci 
totodată trebuie să creeze cadrul legislativ 
necesar pentru exploatarea oportunităţilor 
operative și informative oferite de mediul virtual. 

Opinăm că serviciile de informații și companiile 
din domeniul IT vor continua și pe viitor să 
investească resurse pentru dezvoltarea de 
platforme care să asigure desfășurarea de 
operații HUMINT în mediul virtual. Este probabil 
ca nivelul de automatizare și implementarea 
inteligenţei artificiale să crească pentru a ușura 
munca utilizatorilor umani și pentru direcționarea 


efortului spre acele persoane care prezintă 
interes. 
Concluzii 


În ciuda dimensiunii sale aparent virtuale, 
pentru mulţi dintre noi viaţa fără Internet pare de 


37 Loch K. Johnson, Spy Watching: Intelligence 
Accountability in the United States, Oxford University Press, 
2018, pp. 18-19. 

neimaginat. Internetul a devenit un pilon central al 
societăţii informaţionale contemporane, asigurând 
conecitivitatea a miliarde de oameni de pe tot 
globul. Dincolo de efectele imediate ale 
pandemiei COVID-19, migraţia societăţii spre 
mediul virtual și o lume a interconectivităţii cvasi- 
universale va continua, aprofundând schimbările 
aflate deja în desfășurare în toate domeniile vieții, 
de la producţia industrială, la marketing și vânzări 
și până la educaţie și chiar guvernare:t. 

Suntem încă la începutul erei loT — „Internet of 
Things”, unde dincolo de conexiunile între 
oameni, vorbim și despre conexiunile om-mașină 
sau maşină-maşină. Telefoane, ceasuri, 
automobile, electrocasnice mici și mari, toate vor 
fi interconectate în mediul virtual. Acest trend este 
în plină desfășurare, iar amploarea și viteza sa de 
propagare sunt greu de anticipat. 

Tentaţia de a investi în mijloace de culegere 
tehnice este justificată de tendinţele de dezvoltare 
ale lumii, însă tehnologia nu va putea niciodată să 
vadă ce este în inima și mintea adversarului. 
Astfel, serviciile de informaţii trebuie să 
conștientizeze aceste tendințe și să direcţioneze 
resursele de culegere tehnice și umane și spre 
mediul virtual. „Spionii” din spatele tastaturii sunt 
deja pentru unele servicii și vor deveni pentru 
majoritatea o realitate incontestabilă în viitorul nu 
foarte îndepărtat. Acest lucru nu trebuie sub nicio 
formă să înlocuiască HUMINT-ul clasic. Contactul 
interuman, faţă în faţă, are o doză de intimitate, 
de apropiere care nu poate fi suplinită prin 
mijloace tehnice, chiar dacă tot mai multe 
persoane sunt din ce în ce mai ancorate în 
realitatea virtuală. 

Măsurile de izolare și distanțare socială 
impuse pentru protecţia împotriva răspândirii unor 
boli precum COVID-19 în spaţiul public este 
probabil să limiteze contactele inter-personale 
între necunoscuți. Astfel, este plauzibil ca o parte 
dintre relaţiile dezvoltate de personalul HUMINT 
să debuteze în mediul virtual, după care, odată cu 
crearea unei legături între părți, să se poată trece 
la contacte față în față pentru aprofundarea 
relaţiei în direcţia recrutării. 

Pregătirea specialiștilor HUMINT trebuie să 
reflecte noile realități și să includă elemente de 
relaționare online și de expertiză tehnică specifice 
unor discipline de culegere precum CYBERINT. 
De altfel, considerăm că operaţiile HUMINT vor 


38 Sorin Topor, op. cit., 2019, p. 187. 

39 Internet of Things (loT), tradus în română ca Internetul 
lucrurilor, se referă la miliardele de device-uri existente în 
întreaga lume, care sunt conectate la internet, colectând și 
schimbând date. De la periuțe de dinţi la utilaje, dispozitivele 
comerciale şi industriale sunt dotate cu chip-uri prin 
intermediul cărora colectează și comunică diferite informații 
(https://Mww.asw.ro/ce-inseamna-internet-of-things-si-care- 
sunt-schimbarile-aduse-de-acesta). 

avea tot mai adesea o componentă tehnică, care 
poată să intervină în diferite etape ale ciclului 
agentului. 

Efectele pandemiei COVID-19 asupra activității 
serviciilor de informaţii și în special asupra 
culegerii de informaţii din surse umane constituie 
un prilej nedorit pentru extragerea unor lecții 
învățate care să fundamenteze implementarea 
unor măsuri pentru asigurarea redundanței 
operaționale. Este probabil ca viitorul să încerce 
omenirea cu noi și noi crize, iar capacitatea de 
adaptare rapidă şi menținerea  tempoului 
operațional trebuie să constituie deziderate 
permanente în activitatea agentiilor de informații. 

